LT Europos Sąjungos oficialusis leidinys C 165/5

Pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2015/C 165/06)

Šiuo paskelbimu suteikiama teisė pareikšti prieštaravimą pakeitimo paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PARAIŠKA

Pakeitimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„LIMONE DI SIRACUSA“

ES Nr.: IT-PGI-0105-01300–19.01.2015

SKVN ( ) SGN ( X )

1. Pareiškėjų grupė ir teisėtas interesas

„Consorzio di tutela del Limone di Siracusa IGP“ (SGN „Limone di Siracusa“ apsaugos asociacija) Adresas: C/o SOAT di Siracusa Via De Caprio 57 - 96100 Siracusa

Asociacija „Consorzio di tutela del Limone di Siracusa IGP“ turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos sprendimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiamos produkto specifikacijos dalys

—

☐

—

☒

—

☐

—

☐

—

☒

—

☐

—

☒

—

☒

4. Pakeitimo (-ų) pobūdis

—

☒

—

☐

5. Pakeitimas (-ai)

Produkto aprašymas

— Panaikintos nuorodos į trijų tipų – „Primofiore“, „Bianchetto“ ar „Maiolino“ ir „Verdello“ – vaisių derliaus nuėmimo pabaigos datas. Šis pakeitimas grindžiamas didžiule su klimatu ir prekyba susijusių veiksnių įvairove ir juo sudaromos sąlygos specifikacijos reikalavimus atitinkančių vaisių derlių skinti ir pasibaigus šiuo metu galiojančioje specifikacijoje nustatytiems laikotarpiams.

— Į produkto specifikacijos 2 dalį įterpiama toliau nurodyta dalis. „Nepažeidžiant atskirų vaisių tipams taikomų reikalavimų, išskirtinai perdirbti gali būti naudojami ir SGN „Limone di Siracusa“ žymimi kitų (nei pirmiau minėtų tipų vaisiams būdingos) kategorijų, skersmens, žievės spalvos, svorio ir dydžio vaisiai. Tokie vaisiai negali būti skirti galutiniam vartotojui.“

Šiuo pakeitimu gamintojams sudaromos sąlygos patenkinti perdirbimo pramonės, visų pirma sulčių, ledų ir konditerijos gaminių gamybos, sektoriuose augančią SGN „Limone di Siracusa“ žymimų citrinų paklausą. Perdirbimo pramonės sektoriui pirmiausia rūpi organoleptinės, o ne prekinės vaisių savybės, tokios kaip skersmuo ar žievės spalva, arba tai, kad jos priskiriamos „Extra“ ir I kategorijoms. Taigi šiuo pakeitimu siekiama patenkinti perdirbimo rinkos poreikį, bet dėl to nesikeičia galutiniam vartotojui teikiamų šviežių citrinų, žymimų SGN „Limone di Siracusa“, savybės.

Gamybos būdas

Paskutinis produkto specifikacijos 6 straipsnio sakinys „didžiausias leidžiamas produktyvumas – 29 centneriai iš hektaro per prekybos metus, įskaitant visus žydėjimo laikotarpius“

pakeičiamas taip:

„Didžiausias leidžiamas šviežių vaisių rinkai teikiamų citrinų derlius – 29 tonos iš hektaro per visus gamybos metus, įskaitant visus žydėjimo laikotarpius.“

Šiuo sakiniu patikslinama, kad didžiausias leidžiamas užaugintų vaisių kiekis taikomas tik šviežių vaisių rinkai. Į šį kiekį neįskaičiuojamas pramonei skirtų citrinų „Limone di Siracusa“ kiekis.

Veiksmai po derliaus nuėmimo, pakavimas ir ženklinimas etiketėmis

Įterpiamas šis sakinys: „Nuėmus derlių draudžiama naudoti vašką ir sintetinius fungicidus“. Sprendimas uždrausti po derliaus nuėmimo naudoti vašką ir fungicidus priimtas atsižvelgiant į naujas rinkos tendencijas.

Siekiant užtikrinti perdirbimo pramonei skirtų citrinų „Limone di Siracusa“ atsekamumą ir kilmę, taip pat teisingai identifikuoti produktą, nustatytos konkrečios perdirbti skirtų vaisių pakavimo ir ženklinimo etiketėmis taisyklės.

Logotipas

Augintojai paprašė dabartinėje specifikacijoje nustatytą produkto logotipą pakeisti naujesniu ir į jį įtraukti santrumpą „SGN“. Techniniu atžvilgiu naujasis logotipas yra tinkamesnis naudoti įvairioje spausdintoje medžiagoje ir spausdinti ant įvairaus pagrindo nei šiuo metu naudojamas logotipas, kuriame esantis pavadinimas „Limone di Siracusa“ užima mažą viso logotipo dalį ir jį sunku įskaityti, ypač, kai logotipas būna mažo formato.

Todėl logotipas

pakeičiamas logotipu

Produkto specifikacijoje pateikiamas išsamus naujojo logotipo savybių techninis aprašymas.

Atnaujintos nuorodos į teisės aktus

Galutiniam vartotojui skirtų maisto produktų ženklinimą etiketėmis ir pateikimą reglamentuojantys Sąjungos teisės aktai yra nuolat atnaujinami, todėl produkto specifikacijos 8 straipsnio sakinys:

„Fasuotiems produktams, kaip nurodyta Direktyvoje 79/112/EEB, šalia visos informacijos, numatytos pagal bendrus kokybės standartus, nurodomas grynasis svoris“

pakeistas išbraukiant nuorodą į Direktyvą 79/112/EEB:

„Fasuotų produktų atveju Sąjungos teisės aktuose nurodoma, kad be visos informacijos, numatytos pagal bendrus kokybės standartus, nurodomas grynasis svoris.“

BENDRASIS DOKUMENTAS

„LIMONE DI SIRACUSA“

ES Nr.: IT-PGI-0105-01300–19.01.2015

SKVN ( ) SGN ( X )

1. Pavadinimas

„Limone di Siracusa“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Švieži ar perdirbti vaisiai, daržovės ir grūdai

3.2. Produkto, kuriam taikomas 1 punkte nurodytas pavadinimas, aprašymas

Saugoma geografine nuoroda „Limone di Siracusa“ žymimos Femminello veislės ir jos klonų, atitinkančių botaninę rūšį Citrus limon (L) Burm ir auginamų 4 punkte apibrėžtos Sirakūzų provincijos teritorijos specializuotose giraitėse, citrinos.

Atsižvelgiant į derliaus nuėmimo laikotarpį, įvairių tipų vaisiams būdingos toliau nurodytos savybės.

Primofiore tipo vaisiai – nuo spalio 1 d. skinamos citrinos, kurioms būdingos šios savybės:

žievės spalva – nuo šviesiai žalios iki geltonos citrinos spalvos; forma – elipsės; dydis – nuo vidutinio iki stambaus; vaisių svoris – ne mažesnis kaip 100 g; minkštimas – šviesiai žalios arba geltonos citrinos spalvos; sultys – geltonos citrinos spalvos; mažiausia filtruotų sulčių koncentracija – > 34 % svorio; minkštimo Brikso vertė – > 7 rūgštingumas – > 6 %.

Bianchetto arba Maiolino tipo vaisiai (pavasarinės citrinos) – nuo balandžio 15 d. skinamos citrinos, kurioms būdingos šios savybės:

žievės spalva – šviesiai geltona, forma – elipsės arba kiaušinio; dydis – stambus; vaisių svoris – ne mažesnis kaip 100 g; minkštimas – geltonos spalvos; sultys – geltonos citrinos spalvos; mažiausia filtruotų sulčių koncentracija – > 30 % svorio; minkštimo Brikso vertė – > 6,5; rūgštingumas – > 5,5 %.

Verdello tipo vaisiai (arba vasarinės citrinos) – nuo liepos 1 d. skinamos citrinos, kurioms būdingos šios savybės:

žievės spalva – šviesiai žalia; forma – elipsinė rutuliška; dydis – vidutiniškai stambus; vaisių svoris – ne mažesnis kaip 100 g; minkštimas – geltonos citrinos spalvos; sultys – geltonos citrinos spalvos; mažiausia filtruotų sulčių koncentracija – > 25 % svorio; minkštimo Brikso vertė – > 6; rūgštingumas – > 5,5 %.

Saugoma geografinė nuoroda „Limone di Siracusa“ žymimi vaisiai turi turi būti parduodami švieži ir priklausyti „Extra“ ir „Prima“ kategorijoms. Leidžiamas vaisių dydis – 3, 4 arba 5.

Nepažeidžiant atskirų vaisių tipams taikomų reikalavimų, išskirtinai perdirbimui gali būti naudojami ir SGN „Limone di Siracusa“ žymimi kitų (nei pirmiau minėtų tipų vaisiams būdingos) kategorijų, skersmens, žievės spalvos, svorio ir dydžio vaisiai. Tokie vaisiai negali būti skirti galutiniam vartotojui.

3.3. Pašarai (taikoma tik gyvūninės kilmės produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Visi citrinų „Limone di Siracusa“ auginimo etapai turi vykti nustatytoje geografinėje vietovėje.

Vaisiai nuo medžių turi būti skinami rankomis. Tam naudojamos skynimo žirklutės, skirtos koteliams kirpti.

Vaisiai nuo medžio skinami tradiciniu būdu ir turi būti pakankamai sunokę, kad turėtų geras organoleptines ir estetines savybes.

Didžiausias leidžiamas šviežių vaisių rinkai teikiamų citrinų derlius – 29 tonos iš hektaro per visus gamybos metus, įskaitant visus žydėjimo laikotarpius.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

Nuėmus derlių draudžiama naudoti vašką ir sintetinius fungicidus.

Pakuoti leidžiama į kartonines, medines ir plastikines pakuotes. Leidžiama naudoti perdirbti tinkamas nuomojamas plastikines pakuotes. Leidžiama pakuoti į tinklelius ir krepšelius, prie kurių tinklelio tvirtinama plastikinė juostelė.

3.6. Specialios produkto registruotu pavadinimu ženklinimo etiketėmis taisyklės

Bent ant vienos pakuotės pusės įskaitomais, gerai matomais ir neištrinamais rašmenimis turi būti nurodyta citrinų rūšis, kilmė, kategorija, dydis ir siuntos numeris. Ši informacija turi būti atspausdinta tiesiai ant pakuotės arba etiketėje, kuri gerai pritvirtinama prie pakuotės arba yra sudėtinė jos dalis. Visi vaisiai, kurie parduodami nesupakuoti, turi būti paženklinti etiketėmis.

Ant kiekvienos pakuotės ir vyniojimo medžiagos turi būti „Limone di Siracusa“ logotipas.

Perdirbti skirti vaisiai negali būti parduodami mažmeniniu būdu ar iš anksto supakuoti. Tokie vaisiai gali būti parduodami nesupakuoti ir be etikečių arba pakuotėse ar taroje, ant kurios bent vienos pusės aiškiais, gerai matomais ir neištrinamais rašmenimis turi būti nurodyta citrinų rūšis, kilmė, kategorija, dydis ir siuntos numeris. Ši informacija turi būti atspausdinta tiesiai ant pakuotės arba etiketėje, kuri gerai pritvirtinama prie pakuotės arba yra sudėtinė jos dalis. Be to, citrinos gali būti tiekiamos nesupakuotos, supiltos į specialias dideles transporto priemonėse naudojamas dėžes. Jose griežtai draudžiama laikyti kitus nei SGN „Limone di Siracusa“ pažymėtus vaisius. Tokiu atveju vežimo dokumentuose turi būti įrašyta frazė perdirbti skirtos citrinos su SGN „Limone di Siracusa“ ir nurodyta jų rūšis, žydėjimo laikas, kategorija (-os), dydis ir siuntos numeris.

Specifikacijoje aiškiai nenumatytų apibūdinimų ir nuorodų, įskaitant tokius kokybę apibūdinančius epitetus, kaip fine (subtilus), superiore (aukščiausios kokybės), selezionato (rinktinis), scelto (pasirinktas) ir panašiai, pridėti draudžiama. Giriamuosius apibūdinimus vartoti draudžiama.

4. Glaustas geografinės vietovės apibūdinimas

SGN „Limone di Siracusa“ žymimų citrinų auginimo vietovė apima Augustos, Melilio, Sirakūzų, Avolos, Noto, Rozolinio, Floridijos, Solarino, Sortino ir Priolo Gargalo komunas. Ši geografinė vietovė driekiasi ne daugiau nei 10 km nuo Jonijos jūros ir yra ne aukščiau nei 210 m virš jūros lygio. Šiaurėje ji ribojasi su į pietus besidriekiančiais Porkarijos upės slėniais, o pietuose – su Telaro upės slėniais.

5. Ryšys su geografine vietove

Citrinoms „Limone di Siracusa“ būdingas didelis sultingumas ir vidutinis ar stambus dydis. Jų derlius skinamas ištisus metus. Šias savybes lemia teritorijai būdingos dirvožemio ir klimato sąlygos ir auginimo vietovėje naudojamos citrinų veislės. Citrinos „Limone di Siracusa“ auginamos jūros pakrantėje ir kai kuriose nedidelėse toliau nuo pakrantės esančiose zonose, kaip antai per Sirakūzų provinciją tekančių upių slėniuose. Sirakūzų pakrantės lygumoje atlikta vidutinės metinės temperatūros analizė rodo, kad šioje vietovėje nuo spalio iki kovo vyrauja švelnus, o nuo balandžio iki rugsėjo – sausas klimatas. Visoje teritorijoje dirvožemiai labai derlingi, daugiau ar mažiau gilūs, juose gausu maistingųjų elementų ir organinių medžiagų.

Esminis citrinų auginimo elementas – vanduo. Citrinų auginimo vietovėje vandens išteklius užtikrina didelis požeminis Iblos plokščiakalnio vandens baseinas – didžiausias Sicilijoje natūralus vandens telkinys – ir paviršiniai vandenys. Vanduo ir atmosferos drėgnis – esminiai veiksniai, nuo kurių priklauso citrinų „Limone di Siracusa“ kokybė: vandens stygiaus nepatiriantys ir vidutiniškai drėgnoje aplinkoje augantys augalai užaugina sultingesnius, taisyklingos formos ir plonažievius vaisius, kurių derlių galima skinti ištisus metus.

Sicilija didžiuojasi giliomis citrusinių vaisių auginimo tradicijomis. Šie vaisiai, laikantis senų iš kartos į kartą perduodamų tradicijų, Sirakūzų provincijoje auginami dar ir šiandien. Todėl čia susikūrė tikra citrinų „Limone di Siracusa“ auginimo specialistų mokykla.

Nuoroda į paskelbtą specifikaciją

(Šio reglamento (2) 6 straipsnio 1 dalies antra pastraipa)

Valdžios institucijos pradėjo nacionalinę prieštaravimų pateikimo procedūrą, paskelbdamos SGN „Limone di Siracusa“ pripažinimo paraišką 2014 m. gruodžio 10 d. Italijos Respublikos oficialiajame leidinyje Nr. 286.

Visą produkto specifikacijos tekstą galima rasti interneto svetainėje http://www.politicheagricole.it/flex/cm/pages/ServeBLOB.php/L/IT/IDPagina/3335

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Prodotti DOP IGP“ (SKVN, SGN nuorodomis žymimi gaminiai), po to ekrano kairėje – „Prodotti DOP IGP STG“ (SKVN, SGN, GTG nuorodomis žymimi gaminiai) ir galiausiai – „Disciplinari di Produzione all’esame dell’UE“ (ES nagrinėjamos specifikacijos).

(1) OL L 343, 2012 12 14, p. 1.

(2) Žr. 1 išnašą.